L-UE ddeċidiet dwar il-kwoti tariffarji (TRQs) li hija ser tapplika wara l-Brexit fir-rigward ta' għadd ta' prodotti agrikoli, tal-ħut, industrijali u prodotti agrikoli pproċessati. Fil-Coreper illum l-ambaxxaturi għall-UE approvaw ftehim mal-Parlament Ewropew dwar abbozz ta' regolament li jistabbilixxi dawn il-kwoti l-ġodda. It-TRQs jirriflettu il-kwantità massima ta' importazzjonijiet ta' kategorija partikolari ta' oġġetti li fir-rigward tagħhom pajjiż membru tal-Organizzazzjoni Dinjija tal-Kummerċ (WTO) ikun wiegħed li jimponi rati baxxi ta' dazji fuq l-importazzjoni tagħhom. Il-passi li jmiss Wara l-adozzjoni formali tiegħu mill-Parlament Ewropew u mill-Kunsill, ir-regolament ser jidħol fis-seħħ fil-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea . It-TRQs il-ġodda ser japplikaw mill-ewwel jum wara l-ħruġ tar-Renju Unit mill-UE. Informazzjoni ġenerali Il-ħruġ tar-Renju Unit mill-UE għandu implikazzjonijiet lil hinn mir-relazzjoni bilaterali bejn l-UE u r-Renju Unit, b'mod partikolari f'dak li jirrigwarda l-impenji tagħhom skont il-Ftehim tad-WTO. Il-kwantitajiet eżistenti tat-TRQs tal-UE għal prodotti agrikoli, mill-ħut, industrijali u prodotti agrikoli pproċessati ġew stabbiliti fuq il-bażi li r-Renju Unit huwa stat membru tal-UE u jifforma parti mis-suq uniku tal-UE. Għaldaqstant huwa neċessarju li jiġi rifless il-fatt li l-iskeda tad-WTO tal-UE mhux ser tibqa' tapplika għar-Renju Unit wara l-ħruġ tiegħu mill-UE. L-aġġustament tat-TRQs tal-UE jinvolvi t-tqassim tal-kwantitajiet eżistenti bejn ir-Renju Unit u l-UE, abbażi ta' mudelli kummerċjali preċedenti. L-UE ser ikollha tidħol f'negozjati mal-imsieħba tad-WTO għal kull waħda minn dawn il-kwoti tariffarji. Madankollu, fl-interess li jinżammu ċ-ċarezza u l-prevedibbiltà fis-sistema kummerċjali multilaterali, jenħtieġ li l-UE tkun tista' tipproċedi b'mod unilaterali għat-tqassim tal-kwoti tariffarji għall-perjodu bejn il-ħruġ tar-Renju Unit mill-UE u l-konklużjoni ta' ftehim finali fi ħdan id-WTO. Ara t-test maqbul hawnhekk Din ir-riżorsa bħalissa hi disponibbli biss bil-lingwa jew il-lingwi li ġejjin: Il-Kunsill jawtorizza l-ftuħ ta' negozjati mal-membri tad-WTO dwar aġġustamenti marbuta mal-Brexit (stqarrija għall-istampa, 26/06/2018)